Pedofiel na Weskoppies verwysMichiel Meintjies Michiel Meintjies, ŉ 48-jarige pedofiel van Danville in Pretoria wat tien jaar gelede onbepaald tronk toe gestuur is nadat hy ses jong seuns gemolesteer het, is Dinsdag na Weskoppies verwys vir psigiatriese waarneming. Regter Aubrey Ledwaba het in die Pretoriase hooggeregshof beveel dat Meintjies vir 30 dae lank by die hospitaal in Pretoria opgeneem moet om te bepaal of hy steeds ŉ gevaar vir die samelewing is. Meintjies sal weer volgende maand in die hof verskyn wanneer sy vonnis heroorweeg sal word. Regter Ronnie Bosielo het in Augustus 2003 verklaar dat Meintjies ŉ gevaar vir die samelewing is, veral vir jong kinders, en hy is tot onbepaalde tronkstraf gevonnis. Hy het verder bevind dat Meintjies oor tien jaar weer in die hof moet verskyn vir verdere psigiatriese waarneming waarna sy vonnis heroorweeg kan word. Tydens sy vonnisoplegging tien jaar gelede moes Meintjies bedwing word nadat hy homself met ŉ middel wou inspuit wat hy in die hof ingesmokkel het. Hy het ook sy humeur verloor nadat hy gevonnis is en begin vloek en boeke rondgegooi. Hy moes later die dag behandeling kry nadat hy homself met ŉ skeermeslemmetjie in die hof se aanhoudingselle gesny het. Sy destydse hofverskynings was gekenmerk deur bisarre voorvalle. Hy het tydens een verskyning in die landdroshof homself bevredig en semen na mense gegooi. Hy het by twee geleenthede half-naak by die hooggeregshof opgedaag en moes eenkeer uit die hof gedra word omdat hy te bedwelm was om regop te staan. Daar was egter vandeesweek geen oproerige optredes toe hy in die hof verskyn het nie. Bosielo het in 2005 Meintjies se versoek om appèl teengestaan nadat hy skuldig bevind is op 13 aanklagte dat hy jongs seuns gesodomiseer het, hulle aan pornografie blootgestel het en kinderpornografie besit en vervaardig het. Meintjies is destyds as ŉ gevaarlike pedofiel bestempel wat aan dwelms verslaaf was, ‘n psigopatiese persoonlikheid het en wat nooit weer naby kinders toegelaat moet word nie. – SAPA